**Къырымтатар тилинден окъув дерси**

**1 сыныф**

**Оджа:** Умерова Диляра Сейдалиевна

**Дерс мевзусы:** Тутукъ [п], [п’] сеслери, П, п арифлери. Диалог шекилинде метинлерни окъув. Метинни гъайрыдан икяе этюв. Окъув техникасы.

**Дерс чешити:** мевзуны пекитюв дерси.

**Дерснинъ макъсады:** талебелеринен тутукъ [п], [п’] сеслерини текрарламакъ, П, п арифлеринен сес-эджаларны, сезлерни, джумлелерни окъумагъа огретмек; нутукъны инкишаф этмек, лугъатларыны зенгинлештирмек; ишке севги ашламакъ, ана-бабаларына севги, урьмет ашламакъ.

**Бекленильген нетиджелер:** **фенли:** талебелер [п], [п’] сеслерни менимсейлер, оларны нуткъымызда айыралар, диалог шекилиндеки метинлерни гъайрыдан айтмагъа огренелер; **шахсиетлик:** окъув фаалиетини инкишаф этмек, эртарафлама окъув вазифелери: **регулятив:** оджанынъ ярдымынен дерсте къоюлгъан макъсатны бельгилемек ве оны шекиллендирмек, талебелерни нутукъ къабилиетлерини инкишаф этмек, б**ильги алув усуллары:** диалог шекилиндеки метинлернинъ хусусиетини билелер ве эр шахыснынъ сезлерини танып окъумагъа огренелер; э**р кезнен тиль тапмакъ усуллары:** оджанынъ ве талебелернинъ айткъаныны динълемек ве анъламакъ, озь фаалиетине фият кесьмек.

**Донатмалар:** арифлер ве сеслер шерити, «Элифбе» дерслиги, тахта, бор, ресимлер: пенджере, пычкъы.

**Дерс кетишаты.**

**I. Тешкилий дакъкъа.**

1. Селямлашув.

Энди ана тилинде

Окъуймыз ве язамыз.

Китаплардан эр шейни

Окъумагъа азырмыз.

2. Дерске азырлыкъны тешкерюв.

**II. Дерске мотивация.**

1. Нефес гимнастикасы. «Чыракъ».

2. Дикторлар ичюн гимнастикасы.

- Ауа? –Уаи?

- Оау? –Иау?

- Ыау? – Уыа?

3. «Догъру окъу!»

**Кобелек сенек кетен**

**Лескер терек Мемет**

**Мамут**

**III. Таянч бильгилерини актуаллештирюв.**

1. Сезнинъ сес-эджа талили.

- Тапмаджаны тап.

Чапа арткъа, эм огге,

Тишлеп боле экиге. (пычкъы)

Тахтагъа языла бу сез. Сезнинъ ургъулы эджаны тапалар.

- Къач эджадан ибарет? Биринджи эджада насыл сеслер эшитиле? Экинджи эджада исе?

- Ресимге бакъып сезни айтынъыз (пенджере). Сезни эджаларгъа болюнъиз, ургъулы эджаны тапынъыз.

- Пенджере ве пычкъы сезлернинъ биринджи сеси акъкъында не айта билесинъиз? Насыл нетидже чыкъармакъ мумкюн?

- Дерсимизнинъ мевзусыны бельгиленъиз. Насыл макъсадны акъылымызда тутамыз? (Тутукъ сеслерни бильмеге, яхшы окъумагъа, янъы сезлер огренип бильмеге, къырымтатар тилинде къонушмагъа).

**Пармакъ оюны.**

Баш пармагъым – къартбабам,

Ишарети – къартанам,

Орта пармагъым – бабам,

Юзюк такъкъаны – анам,

Чинатий пармакъ – бу мен!

2. Фонетик дакъкъасы.

Памидорлар къызаргъан

Патылджанлар морарган,

Памидорлыкъкъа кирдим,

Памидор джыйып кельдим.

3. Сезлерни окъув («Элифбе», 68-69 саифелер)

- Бир талебе окъуй.

- Эр кес берабер окъуй.

- Огъланлар окъуй, къызлар терджиме этелер, сонъра къызлар окъуй, огъланлар терджиме этелер.

- Оджа рус тилинде сезни айта, талебелер исе къырымтатар тилинде.

**IV. Материалны пекитюв.**

1. Субет.

- Ресимге бакъынъыз. Не къадар адам коресиз?

- Ким текрарлар эки адам арасында олгъан лафны не деймиз? (Диалог)

- Олар не япалар? Не акъкъында метинимиз?

- Метинге бакъып не корьдинъиз? (Эр бир сатыр тиренен башлана).

2. Метинлер узеринде чалышув («Элифбе», 68-69 саифелер).

А) Оджа окъуй, балалар динълей.

- Не акъкъында метин? Кимлер лаф этелер? Ким лафны башлай?

- Демек, не къадар шахыс лакъырды эте? Балалар насыл? (ишкир)

Б) Къызлар - Пемпенинъ сезлерини окъуй, огъланлар – огълан сезлерни исе.

В) Мустакъиль окъув (экишер бала бири-биринен сезлерни болип окъуйлар).

**V. Раатлыкъ дакъкъасы.**

Бир, эки – мен турдым!

Учь, дерт – тез юрьдим!

Беш, алты - секирдим!

Едиде – айландым!

Секиз деп, узандым!

Докъузда – эгильдим!

Он дедим, догърулдым!

Сайгъан сонъ – отурдым!

3. Метинни гъайрыдан айтмагъа огренюв.

а) - Ресимге бакъынъыз, метин не акъкъында оладжакъ?

- Мен метинни окъуджам, сиз дикъкъатнен динълеп, не къадар шахыс оладжагъыны айтарсыз.

Оджа окъуй, талебелер динълейлер.

б) Лугъат иши.

Пите – лепешка

Пенир – брынза

Тепси – блюдце

- Метиннинъ ичинден [п], [п’] сеслери олгъан сезлерни тапынъыз (апте, пите, пенир, апте, тепси).

в) Метинни берабер окъуйлар.

- Не акъкъында метин? Къона башында насыл къаиделерни козьде тутмакъ лязим?

г) Эдемнинъ сезлерини огълан, аптенинъ сезлерини исе къыз окъуй.

д) Метинни гъайрыдан икяе этюв.

е) Окъув техниканы тешкерюв.

**VI. Рефлексия.**

Джумлелернинъ девамыны айтынъыз.

Бугунь дерсте … ([п], [п’] сеслерни текрарладыкъ, бу сеслернен сезлерни тапмагъа тырыштыкъ, метинни окъумагъа огрендик).

Диалог … (эки шахыс арасында лаф).

Дерсте мени меракъландырды… .

Манъа къыйын олды… .

Меним кейфиетим… (ишаретли карточкаларны косьтерелер).